Twee sterf toe helikopter neerstortArgieffoto Twee mense is dood toe ŉ helikopter in ŉ oop veld in die Delmas-omgewing in Mpumalanga neergestort het. Kabelo Ledwaba, woordvoerder van die burgerlugvaartowerheid, het aan Maroela Media gesê dit is ŉ Robinson R44 wat neergestort het. Hy het bevestig twee mense is op die toneel dood, maar kon nie onmiddellik meer inligting gee nie omdat owerhede steeds op die toneel besig is om ondersoek in te stel. Russel Meiring, woordvoerder van ER24, het gesê paramedici is na die toneel ontbied en het die wrak van die helikopter in die veld aangetref. Volgens Meiring is die stert van die helikopter ongeveer 150 m weg van die wrak aangetref. “By nadere ondersoek het paramedici twee mans in die wrak van die helikopter gevind. Albei mans het reeds aan hul besering beswyk. Hulle is deur paramedici van ŉ ander nooddiens dood verklaar,” het Meiring gesê. Brig. Leonard Hlathi, woordvoerder van die polisie, het bevestig dat polisiebeamptes op die toneel van ŉ noodlottige helikopterongeluk naby Delmas is en besig is om ondersoek in te stel. Hy het gesê meer inligting sal later bekendgemaak word.